bluuebunny/crossref_metadata_2025 huggingface dataset:
Isolation and characterization of breast cancer stem cells
Authors: Βερίγος Ιωάννης
Published: September 2021

Τα καρκινικά βλαστικά κύτταρα (ΚΒΚ) αποτελούν έναν υποπληθυσμό των καρκινικών κυττάρων με ιδιότητες αυτο-ανανέωσης και διαφοροποίησης, που θεωρείται ότι ευθύνονται για την ανάπτυξη του όγκου και την υποτροπή μετά από θεραπεία. Η ικανότητα των ΚΒΚ να επιβιώνουν μετά από εφαρμογή συμβατικών μορφών αντικαρκινικής θεραπείας συνέβαλε στην προσπάθεια ανάπτυξης νέων θεραπευτικών στρατηγικών που στοχεύουν τα συγκεκριμένα κύτταρα. Πρόσφατες μελέτες, υποδεικνύουν ότι οι μοναδικές ιδιότητες των ΚΒΚ φαίνεται να υπόκεινται σε επιγενετική ρύθμιση. Η LSD1 / KDM1A, μία απομεθυλάση ιστονών, ρυθμίζει τις βλαστικές ιδιότητες των κυττάρων, ενώ επίσης υπερεκφράζεται σε διαφορετικούς τύπους καρκίνου συμπεριλαμβανομένου και του καρκίνου του μαστού. Στην παρούσα εργασία, στόχος μας ήταν να διερευνήσουμε τον ρόλο της LSD1 στην χημειο-ανθεκτικότητα των ΚΒΚ του μαστού. Πειράματα ανοσοϊστοχημείας σε δείγματα ασθενών με καρκίνο του μαστού επιβεβαίωσαν τη σύνδεση της έκφρασης της LSD1 με λιγότερο διαφοροποιημένους όγκους του μαστού. Επιπλέον, ο γονιδιακός χειρισμός της έκφρασης της LSD1 με διαφορετικές πειραματικές προσεγγίσεις, συσχέτισε την απομεθυλάση με την χημειο-ανθεκτικότητα των καρκινικών κυττάρων του μαστού. Επιπροσθέτως, έχοντας εγκαθιδρύσει και χαρακτηρίσει εκτενώς ένα in vitro σύστημα καλλιέργειας σφαιρικών δομών εμπλουτισμένο σε καρκινικά βλαστικά κύτταρα του μαστού, πειράματα γονιδιακής αποσιώπησης και υπερέκφρασης, έδειξαν ότι το ένζυμο ρυθμίζει τις βλαστικές ιδιότητες του υπο-πληθυσμού των καρκινικών βλαστικών κυττάρων του μαστού CD44+/CD24-/low.. Επιπλέον, η φαρμακολογική αναστολή της LSD1 οδήγησε σε μείωση των ΚΒΚ και εξασθένιση του δυναμικού βλαστικότητας in vitro, ενώ ήταν σε θέση να οδηγήσει σε συρρίκνωση των όγκων και να μειώσει τον υποπληθυσμό ΚΒΚ in vivo. Εν κατακλείδι, η ανθεκτικότητα στη χημειοθεραπεία των καρκινικών βλαστικών κυττάρων του μαστού επιβεβαιώθηκε στο σύστημά μας μέσω των αντίστοιχων πειραματικών προσεγγίσεων. Ωστόσο, η χορήγηση ενός αναστολέα της LSD1 κατέστησε τα καρκινικά βλαστικά κύτταρα του μαστού πιο ευαίσθητα στις ευρέως χρησιμοποιούμενες θεραπευτικές μεθόδους, όπως δείχνουν οι ποσοτικοί προσδιορισμοί του ρυθμού πολλαπλασιασμού των κυττάρων και σχηματισμού σφαιρικών δομών. Πειράματα με ξενομοσχεύματα σε επίμυες βρίσκονται σε εξέλιξη για να επιβεβαιωθεί ότι η στόχευση της LSD1 σε συνδυασμό με χημειοθεραπευτικούς παράγοντες αναστέλλει αποτελεσματικότερα την ανάπτυξη όγκων. Τα παραπάνω δεδομένα υποδηλώνουν έντονα ότι η LSD1 αποτελεί έναν πιθανό θεραπευτικό στόχο στα καρκινικά βλαστικά κύτταρα του μαστού, καθώς βρέθηκε ότι ρυθμίζει τις βλαστικές ιδιότητες των κυττάρων αυτών και έτσι προσδίδει χημειο-ανθεκτικές ικανότητες.
Ισορροπία και ευστάθεια μαγνητικά περιορισμένου πλάσματος στα πλαίσια γενικευμένων μαγνητοϋδροδυναμικών μοντέλων, μέσω χαμιλτονιανών παραλλακτικών αρχών
Authors: Καλτσάς Δημήτριος
Published: September 2021

Στην παρούσα διατριβή παράγονται εξισώσεις ισορροπίας και ικανές συνθήκες ευστάθειας στάσιμωνκαταστάσεων μαγνητικά περιορισμένου πλάσματος, μέσω Χαμιλτονιανών μεθόδων. Αυτές πηγάζουναπό τη Χαμιλτονιανή δομή της γενικευμένης Μαγνητοϋδροδυναμικής (ΓΜΥΔ), ενός απλοποιημένου,οιονεί ουδέτερου μοντέλου δύο ρευστών που περιλαμβάνει συνεισφορές λόγω ιοντικών ολισθήσεωνHall και ηλεκτρονίων πεπερασμένης αδράνειας. Πιο συγκεκριμένα, ο μη κανονικός Χαμιλτονιανόςφορμαλισμός της ΓΜΥΔ προσαρμόζεται για την περιγραφή συστημάτων με συνεχή χωρική συμμετρία καθώς η τρισδιάστατη αγκύλη Poisson ανάγεται στην αντίστοιχη ελικοειδώς συμμετρική αγκύλη. Η ελικοειδής συμμετρία αποτελεί μία γενικευμένη περίπτωση η οποία περιέχει τόσο τη μεταφορική όσο και την αξονική συμμετρία ως υποπεριπτώσεις. Η τελευταία παρουσιάζει ιδιαίτερο ενδιαφέρον για τη μελέτη του πλάσματος σε τοροειδή συστήματα μαγνητικού περιορισμού, όπως το Tokamak, αλλά και του αστροφυσικού πλάσματος. Μέσω της ελικοειδώς συμμετρικής αγκύλης υπολογίζουμε τα αντίστοιχα συναρτησιακά Casimir, τα οποία μετατίθενται με κάθε αυθαίρετο συναρτησιακό των δυναμικών μεταβλητών και ως εκ τούτου αποτελούν αναλλοίωτες ποσότητες. Τα Casimirs και το συναρτησιακό της Χαμιλτονιανής χρησιμοποιούνται για την εφαρμογή της παραλλακτικής αρχής energy-Casimir απο την οποία προκύπτουν γενικευμένες εξισώσεις ισορροπίας που στη συνέχεια γράφονται στη μορφή ενός συστήματος τύπου Grad-Shafranov-Bernoulli. Επίσης μελετώνται ειδικές περιπτώσεις, όπως το αντίστοιχο αξονικά συμμετρικό σύστημα, για το οποίο παράγεται η συνθήκη ελλειπτικότητας. Επιπρόσθετα, αμελώντας την αδράνεια των ηλεκτρονίων υπολογίζουμε μια αριθμητική, αξονικά συμμετρική ισορροπία σε συνάρτηση με τους λεγόμενους βελτιωμένους τρόπους περιορισού που παρατηρούνται στο Tokamak. Όσον αφορά την ευστάθεια, στα πλαίσια της μη κανονικής Χαμιλτονιανής περιγραφής, εξάγουμε ικανές συνθήκες ευστάθειας χρησιμοποιώντας τόσο τη μέθοδο energy-Casimir όσο και τη μέθοδο των δυναμικά προσβάσιμων διαταραχών. Η πρώτη εφαρμόζεται για τη μελέτη της ευστάθειας ισορροπιών Tokamak με τοροειδή ροή, στο όριο της μαγνητοϋδροδυναμικής Hall. Επιπλέον, εφαρμόζοντας τη Λαγκρανζιανή περιγραφή για τη δυναμική των ρευστών παράγονται ικανά κριτήρια ευστάθειας, κάτω από Λαγκρανζιανές μετατοπίσεις, για το γενικό, οιονεί ουδέτερο μοντέλο δύο ρευστών και για τη μαγνητοϋδροδυναμική Hall. Τα χαρακτηριστικά της κάθε μεθόδου συζητούνται εμβριθώς. Τέλος, προτείνουμε μια εναλλακτική περιγραφή της ασυμπίεστης ΓΜΥΔ μέσω τριγραμμικών αγκυλών και μια ευρετική μέθοδο για την κατασκευή διδιάστατων δυναμικών μοντέλων επιβάλλοντας εκ των προτέρων τη διατήρηση της Χαμιλτονιανής και των αναλλοίωτων Casimir.
Ο θεσμός της ιεροσύνης στην Παλαιά Διαθήκη
Authors: Δήμου Νικόλαος
Published: September 2021

Σκοπός της διατριβής είναι η μελέτη του θεσμού της ιεροσύνης στον βιβλικό Ισραήλ με βάση τα κείμενα της Παλαιάς Διαθήκης. Η διαπραγμάτευση του θέματος πραγματοποιείται σε τρία μέρη. Στο Α′ μέρος εξετάζεται το ιερατείο στους λαούς της Αρχαίας Εγγύς Ανατολής, στους Σουμέριους, Ασσύριους-Βαβυλώνιους, στη Χαναάν, τους Χετταίους και την αρχαία Αίγυπτο. Στο ε-ξωβιβλικό περιβάλλον παρατηρείται η συμμετοχή του βασιλιά στο ιερατείο, η διάρθρωση του ιερατείου σε ανώτερο και κατώτερο κλήρο καθώς επίσης και τα καθήκοντα και οι υποχρεώσεις των ιερέων στη λατρεία και στο ναό. Στο Β′ μέρος εξετάζεται η πορεία της ιεροσύνης από την πρώιμη περίοδο της ιστο-ρίας του Ισραήλ έως και το τέλος της προαιχμαλωσιακής περιόδου. Αναλύο-νται ο Μωυσής, ο Σαδώκ, ο ιερέας Ηλί, οι Λευίτες καθώς επίσης και η θρη-σκευτική μεταρρύθμιση του Ιωσία. Στο Γ′ μέρος εξετάζεται η πορεία της εξέ-λιξης του ιερατείου μετά την περίοδο της αιχμαλωσίας, έως και την ελληνι-στική περίοδο, σύμφωνα με τα βιβλία του προφήτη Ιεζεκιήλ, του Χρονικο-γράφου, του Ιερατικού Κώδικα και των βιβλίων των Μακκαβαίων. Υπάρχουν αναφορές για τον Ααρών, καθώς και για τη διάρθρωση και τα καθήκοντα των ιερέων κατά τη μεταιχμαλωσιακή περίοδο. Εξετάζεται επίσης το καθεστώς των αρχιερέων και των Λευιτών στη θέση της λατρείας και του ιερατείου.
Development and clinical application of methods for the molecular characterisation of circulating tumour cells (CTCs)
Authors: Παρίση Κλειώ
Published: September 2021

Η μοριακή ανάλυση των κυκλοφορούντων καρκινικών κυττάρων (circulating tumour cells, CTCs) και του κυκλοφορούντος καρκινικού DNA (circulating tumour DNA, ctDNA), της επονομαζόμενης «υγρής βιοψίας», παρέχει τη δυνατότητα παρακολούθησης της εξέλιξης ενός όγκου σε πραγματικό χρόνο. Η επιγενετική αποσιώπηση ογκοκατασταλτικών και κατασταλτικών της μετάστασης γονιδίων παίζει σημαντικό ρόλο για την επιβίωση και το μεταστατικό δυναμικό των καρκινικών κυττάρων. Σκοπός της παρούσας διατριβής ήταν η ανάπτυξη και αξιολόγηση μεθόδων για το μοριακό χαρακτηρισμό των CTCs, βασισμένων στην τεχνολογία υγρής συστοιχίας σφαιριδίων και η εφαρμογή τους σε κλινικά δείγματα ασθενών με καρκίνο του μαστού. Στην παρούσα διατριβή αναπτύχθηκε και αξιολογήθηκε μεθοδολογία υγρής συστοιχίας σφαιριδίων σε συνδυασμό με πολλαπλή RT-PCR (multiplex PCR-coupled liquid bead array, MLBA) για την ταυτόχρονη μελέτη της έκφρασης των ακόλουθων 14 γονιδίων: ALDH1, CD24, CD44, CK19, HER2, hMAM, MAGEA3, PDCD4, PTEN, SNAIL, TWIST, VIM, και PBGD και HPRT ως γονίδια αναφοράς. Η MLBA χαρακτηρίστηκε από υψηλή αναλυτική ειδικότητα, ευαισθησία και αναπαραγωγιμότητα. Η MLBA επίσης συγκρίθηκε με μια εμπορικώς διαθέσιμη δοκιμασία (AdnaTest BreastCancer) και την πολλαπλή RT-qPCR πουαναπτύξαμε στο εργαστήριό μας. Η MLBA θα μπορούσε να επεκταθεί περαιτέρω σε μεγαλύτερο αριθμό γονιδίων-στόχων, π.χ. σε γονίδια που σχετίζονται με την ανταπόκριση στη θεραπεία.Επίσης, αναπτύχθηκε και αξιολογήθηκε μεθοδολογία υγρής συστοιχίας σφαιριδίων σε συνδυασμό μεπολλαπλή ειδική για τη μεθυλίωση PCR (multiplex methylation specific PCR-coupled liquid bead array, MMSPA) για την ταυτόχρονη ανίχνευση της μεθυλίωσης των υποκινητών τριών ογκοκατασταλτικών και κατασταλτικών της μετάστασης γονιδίων, CST6, SOX17 και BRMS1, σε δείγματα CTCs, ctDNA και των αντίστοιχων πρωτοπαθών όγκων ασθενών με καρκίνο του μαστού. Η MMSPA χαρακτηρίστηκε από υψηλή αναλυτική ειδικότητα, ευαισθησία και αναπαραγωγιμότητα. Η MSSPA επίσης συγκρίθηκε με τις qMSP που έχουν αναπτυχθεί στο εργαστήριό μας για τον υποκινητή κάθε γονιδίου. Η MMSPA θα μπορούσε να επεκταθεί και σε άλλα γονίδια-στόχους και να εφαρμοστεί και σε άλλους τύπους καρκίνου. Στο πλαίσιο της παρούσας διατριβής, έγινε επίσης προσπάθεια σύγκρισης της RT-qPCR που έχει αναπτυχθεί στο εργαστήριό μας για την ανίχνευση της CK19 και της τεχνικής EPISPOT, που βασίζεται στην ανίχνευση πρωτεΐνης. Οι δύο μέθοδοι έδωσαν παρόμοια αποτελέσματα αναφορικώς με τη θετικότητα των δειγμάτων αλλά δεν κατέστη δυνατή η σύγκρισή τους στο επίπεδο της απόλυτης ποσοτικοποίησης, καθώς αντιπροσωπεύουν διαφορετικές προσεγγίσεις. Μια πιο ουσιώδης σύγκριση των 2 μεθόδων θα ήταν η διερεύνηση της συσχέτισής τους ως προς τη θετικότητα δειγμάτων CTCs σε ασθενείς.
Design and development of an apparatus for microencapsulation of pancreatic cell islets
Authors: Δημητρίογλου Νικόλαος
Published: September 2021

Η μεταμόσχευση ενθυλακωμένων νησιδίων του Langerhans είναι μία εναλλακτική θεραπεία του σακχαρώδη διαβήτη Τύπου 1. Οι συμβατικές τεχνολογίες μικρο-ενθυλάκωσης παράγουν συγκεκριμένου μεγέθους κάψουλες για νησίδια διαφορετικού μεγέθους και αδυνατούν να επιτύχουν υψηλούς ρυθμούς απόδοσης Η απόδοση ορίζεται ως η αναλογία του αριθμού των κατάλληλα ενθυλακωμένων νησιδίων σε σχέση με τον συνολικό αριθμό τροφοδοτούμενων νησιδίων. Κατάλληλη ενθυλάκωση χαρακτηρίζεται η περίπτωση όπου εξασφαλίζεται η βιωσιμότητα και η λειτουργικότητα των νησιδίων πριν και μετά την μεταμόσχευση. Στη παρούσα Διατριβή προτείνεται μία καινοτόμα συσκευή μικρο-ενθυλάκωσης, σχεδιασμένη σύμφωνα με τις αρχές της Μηχανικής και της Κυτταρομετρίας. Η θεμελιώδης ιδέα της προτεινόμενης τεχνολογίας είναι ότι η ενθυλάκωση προκαλείται από την κίνηση των νησιδίων και το σχήμα και το μέγεθος της κάψουλας καθορίζεται από το σχήμα και το μέγεθος των νησιδίων, αντίστοιχα. Δύο σημαντικές απαιτήσεις για την αποτελεσματική λειτουργία της συσκευής αποτέλεσαν αντικείμενο έρευνας. Η τροφοδοσία κάθε νησιδίου ξεχωριστά και ευθυγραμμισμένα στην περιοχή ενθυλάκωσης και το ομοιόμορφο πάχος της μεμβράνης της κάψουλας που θα προσαρμόζεται στην ετερογενή μορφολογία των νησιδίων. Η πρώτη απαίτηση ικανοποιείται με τη χρήση της υδροδυναμικής εστίασης ως συστήματος τροφοδοσίας. Η δεύτερη απαίτηση ικανοποιείται με την εφαρμογή της επιλεκτικής απόσυρσης ως μεθόδου ενθυλάκωσης. Αναπτύχθηκαν δύο υπολογιστικά μοντέλα για την κατανόηση των φυσικών φαινομένων εντός της συσκευής. Το πρώτο μοντέλο προσομοιώνει τον υδροδυναμικό εστιασμό των νησιδίων, τα οποία μοντελοποιούνται ως κυκλικά και ελλειπτικά σωματίδια. Η προσέγγιση αυτή επιτρέπει τον επακριβή υπολογισμό των τροχιών των σωματιδίων, την μελέτη αλληλεπιδράσεων μεταξύ σωματιδίων καθώς και τον υπολογισμό των μεταξύ τους αποστάσεων. Στο δεύτερο μοντέλο, προσομοιώνεται αριθμητικά το υδροδυναμικό φαινόμενο της επιλεκτική απόσυρσης σε έναν θάλαμο ενθυλάκωσης. Το προτεινόμενο μοντέλο περιλαμβάνει έναν σωλήνα τροφοδοσίας και ένα σωλήνα απόσυρσης. Σκοπός της είναι η μελέτη και ο προσδιορισμός της επίδρασης των σχεδιαστικών και λειτουργικών παραμέτρων στην επιλεκτική απόσυρση και συγκεκριμένα στο σχήμα της διεπιφάνειας δύο μη αναμίξιμων υγρών. Με τη χρήση της τρισδιάστατης εκτύπωσης αναπτύχθηκε μία συσκευή μικρο-ενθυλάκωσης και ένα υδραυλικό σύστημα για τον έλεγχο των ροών τροφοδοσίας, απόσυρσης και ανακύκλωσης. Πραγματοποιήθηκαν πειράματα με σκοπό την ενθυλάκωση σφαιρικών σωματιδίων με μεγέθη αντίστοιχα του ανθρώπινου νησιδίου. Συγκεκριμένα, ερευνήθηκε το φαινόμενο της διαπέρασης ενός σωματιδίου από μία διεπιφάνεια δύο υγρών που βρίσκεται σε δυναμικά σταθερή κατάσταση. Τα αποτελέσματα της Διατριβής μας έφεραν ένα βήμα πιο κοντά στην κατανόηση φυσικών φαινομένων σχετικών με την αποτελεσματική λειτουργία μίας συσκευής για μικρο-ενθυλάκωση νησιδίων παγκρεατικών κυττάρων.
Αποτίμηση της αντιοξειδωτικής ικανότητας βιολειτουργικών ζωοτροφών εμπλουτισμένων με υποπροϊόντα οινοποιείου και ελαιοτριβείου σε κοτόπουλα και πρόβατα κρεοπαραγωγής
Authors: Μακρή Σωτηρία
Published: September 2021

Τα στέμφυλα οινοποιίας και τα υγρά απόβλητα ελαιοτριβείων (ΥΑΕ) αποτελούν τα κύρια παραπροϊόντα που παράγονται κατά την επεξεργασία των σταφυλιών κατά την οινοποίηση και της ελιάς για την παραγωγή ελαιολάδου αντίστοιχα. Τα δυο αυτά παράγωγα χαρακτηρίζονται από υψηλό οργανικό φορτίο, με αποτέλεσμα να συνιστούν απόβλητα με σημαντικό περιβαλλοντικό αντίκτυπο. Όμως παράλληλα παρουσιάζουν αξιοσημείωτη βιοδραστκότητα και κλινικές ιδιότητες, κυρίως λόγω του υψηλού τους περιεχομένου σε πολυφαινολικές ενώσεις, οι οποίες είναι γνωστές για τις αντιοξειδωτικές τους ικανότητες. Έτσι παρουσιάζουν ένα σημαντικό δυναμικό για χρησιμοποίηση στη διατροφή των παραγωγικών ζώων τα οποία είναι ιδιαίτερα επιρρεπή σε εκδήλωση ασθενειών λόγω της χαμηλής αντιοξειδωτικής τους άμυνας και έλλειψης προσαρμογής στις διατροφικές αλλαγές. Η ευζωία και η παραγωγικότητα των ζώων αυτών επηρεάζεται σε μεγάλο βαθμό από το περιβάλλον εκτροφής και τις συνθήκες ενσταβλισμού τους, επάγοντας στρεσογόνα φαινόμενα που συχνά οδηγούν στην εκδήλωση ποικίλων παθολογικών καταστάσεων. Ως αποτέλεσμα, έχει αναπτυχθεί ένα σημαντικό ερευνητικό και επιχειρηματικό ενδιαφέρον για τη δημιουργία και χρησιμοποίηση ζωοτροφών που διαθέτουν με αντιοξειδωτική δράση και αποδεδειγμένες θεραπευτικές ιδιότητες. Στο πλαίσιο υλοποίησης της διατριβής, 30 κοτόπουλα (ηλικίας 2 ημερών) και 24 πρόβατα εκτράφηκαν με ζωοτροφές που ήταν εμπλουτισμένες με στέμφυλα οινοποιίας και ΥΑΕ αντίστοιχα, πρόσθετα με γνωστές αντιοξειδωτικές ιδιότητες, οι οποίες είχαν αποτιμηθεί με in vitro προσδιορισμούς. Η χορήγηση των ζωοτροφών πραγματοποιήθηκε αφ’ ενός για τα κοτόπουλα, από τις 2 μέχρι και τις 50 ημέρες μετά τη γέννησή τους, αφ’ ετέρου για τα πρόβατα από τη 15η μέχρι την 70η ημέρα μετά τη γέννησή τους. Μετά το πέρας της χορήγησης του κύκλου εκάστης ζωοτροφής, ελήφθησαν δείγματα αίματος και ιστών ζωτικών οργάνων τους σε δυο χρονικές στιγμές (μετά τη γέννησή τους 30 & 50 ημέρες για τα κοτόπουλα, 42 & 70 ημέρες για τα πρόβατα). Στα δείγματα μετρήθηκαν οι δείκτες που σχετίζονται με την αντιοξειδωτική τους ικανότητα, την οξειδωτική καταστροφή των λιπιδίων και πρωτεΐνών, καθώς και τη δραστικότητα και πρωτεϊνική έκφραση των αντιοξειδωτικών ενζύμων. Τα αποτελέσματα των αιματολογικών εξετάσεων έδειξαν σε όλες τις περιπτώσεις μια ιστο-ειδική επίδραση, με τη γενική εικόνα και για τις δυο εμπλουτισμένες ζωοτροφές (με στέμφυλα και ΥΑΕ) να υποδεικνύει μείωση των τοξικών επιδράσεων που προκαλούνται από το οξειδωτικό στρες και ενισχύουν την οξειδοαναγωγική κατάσταση των ζώων. Ως συνέπεια, η χρησιμοποίηση των προσθέτων αυτών αφενός βελτιώνει την ευζωία και παραγωγικότητα των εκτρεφόμενων ζώων και αφετέρου συμβάλει στη μείωση των περιβαλλοντικών προβλημάτων που προκαλείται από την ανεξέλεγκτη εναπόθεσή τους στο περιβάλλον.
Empirical determination of coupon face value framing and design effects
Authors: Παινέσης Γρηγόριος
Published: September 2021

Τα κουπόνια είναι ένα αποτελεσματικό εργαλείο προώθησης πωλήσεων για επιχειρήσεις σχεδόν κάθε μεγέθους και τύπου. Αλλά παρά τις μεγάλες δυνατότητές τους, τα κουπόνια αντιμετωπίζουν τον μεγάλο κίνδυνο του να μην εξαργυρωθούν. Η παρούσα διδακτορική διατριβή καταδεικνύει δύο οδούς για την αύξηση των ποσοστών εξαργύρωσης των κουπονιών και για τη βελτίωση της αποτελεσματικότητας των εκστρατειών με κουπόνια. Ο πρώτος τρόπος είναι μέσω του τρόπου παρουσίασης της αξίας του κουπονιού (δηλαδή ο τρόπος έκφρασης της ονομαστικής αξίας του κουπονιού), ενώ ο δεύτερος αφορά το σχεδιασμό του κουπονιού και ειδικότερα τη χρήση των διασταυρωμένων κουπονιών (δηλαδή τα κουπόνια που αποκτούν οι καταναλωτές με την αγορά ενός συγκεκριμένου προϊόντος, αλλά που θα εξαργυρωθούν για να αγοραστεί ένα διαφορετικό προϊόν). Διεξήχθησαν τρεις μελέτες με τη χρήση πειραματικής μεθοδολογίας και εθελοντών φοιτητών συμμετεχόντων. Τα αποτελέσματα καταδεικνύουν το γεγονός ότι ο τρόπος παρουσίασης της αξίας του κουπονιού και τα διασταυρωμένα κουπόνια είναι θέματα σχεδιασμού που πρέπει να λαμβάνονται υπόψη κάθε φορά που εκδίδονται κουπόνια. Συγκεκριμένα, ο τρόπος παρουσίασης “Έκπτωση Χ%” ήταν πιο αποτελεσματικό για προϊόντα χαμηλής τιμής. Ο τρόπος παρουσίασης “Μειωμένη Τιμή Ζ €” και “Έκπτωση Ψ €” εμφανίστηκαν πιο αποτελεσματικά για τα προϊόντα υψηλής τιμής. Επιπλέον, ο τρόπος παρουσίασης "Αγοράζοντας 1, άλλο 1 Δώρο" ήταν εξαιρετικά αποτελεσματικό όταν το προϊόν ήταν εύκολο να αποθηκευτεί και το μέγεθος έκπτωσης ήταν υψηλό. Ο τρόπος παρουσίασης “Έκπτωση Χ%” φάνηκε πιο κατάλληλος για προϊόντα με χαμηλή δυνατότητα αποθήκευσης σε όλα τα μεγέθη έκπτωσης και για προϊόντα που μπορούν να αποθηκευτούν όταν μειώθηκε το μέγεθος έκπτωσης. Σε όλες τις περιπτώσεις, ο μικτός τρόπος παρουσίασης της αξίας του κουπονιού "Αγοράζοντας Z, Έκπτωση X%" πρέπει να χρησιμοποιείται με προσοχή, αφού οι καταναλωτές αισθάνονται εξαναγκασμένοι να αγοράσουν περισσότερες μονάδες από ό,τι θα ήθελαν πραγματικά για να λάβουν την έκπτωση και αντιδρούν αρνητικά αγνοώντας την προσφορά. Τέλος, καταδεικνύεται ότι τα διασταυρωμένα κουπόνια που περιλαμβάνουν συμπληρωματικά ή υποκατάστατα προϊόντα υπερέβαιναν σε αποτελεσματικότητα τα απλά αποσπώμενα από τη συσκευασία κουπόνια όταν προσφέρονται προϊόντα με ίση τιμή και ισοδύναμα χρηματικά κίνητρα. Η επιλογή της χρήσης ανεξάρτητων προϊόντων σε εκστρατείες με διασταυρωμένα κουπόνια φάνηκε να οδηγεί σε αντίθετα αποτελέσματα υπό τους ίδιους όρους.
Investigating the path through which export market orientation influences export venture performance
Authors: Μακρή Αικατερίνη
Published: September 2021

In response to certain important gaps in the extant export marketing literature the present research inquiry strives to investigate the role of export sales strategy and marketing capabilities in the path through which export market orientation influences export venture performance. Previous research endeavors based on the Resource Based View theory support the existence of a joint, complimentary relationship of sales force resources and capabilities on performance. However it seems that the particular path through which export sales strategy, and its association with specific marketing capabilities and resources contribute to enhanced export performance, requires further research attention. The objective of the present research attempt is to investigate the role of export sales strategy in conjunction with certain marketing capabilities available to an export venture. Drawing on the Resource Based View theory, the present research effort considers and empirically tests the role of marketing capabilities and export sales strategy in the path through which export market orientation influences export performance. Based on a thorough review of empirical studies which consider market orientation as a firm resource, we focus on investigating a series of relationships leading from export market orientation values, norms and behavior to export venture performance. Through this attempt, we aim to address critical gaps in both market orientation and RBV literature, theoretically and empirically. The results of this empirical effort, and in concert with the existing conceptual evidence, suggest that export sales strategy should not be examined in isolation, but within a broader and more interactive context of resources and capabilities embedded within an exporting organisation. Particularly, export sales strategy is an important driver of export performance by effectively capitalizing on the resources and capabilities of the firm. Our empirical evidence reveals that effective implementation of export sale strategies contribute to enhanced export market and financial performance, and that export market orientation (firm resource) and marketing capabilities play an important role in enabling effective export sales strategy implementation in export venture markets within a competitive and turbulent environment that exists in foreign markets.
Η Μεγάλη Βρετανία, η Ελλάδα και το ζήτημα των Στενών από τη συνθήκη της Λωζάνης (1923) έως και τη σύμβαση του Μοντρέ (1936)
Authors: Τσάμος Δημήτριος
Published: September 2021

Η παρούσα διδακτορική διατριβή εξετάζει την πολιτική της Μεγάλης Βρετανίας και της Ελλάδας στο Ζήτημα των Στενών από τη Συνθήκη της Λωζάννης (1923) έως και τη Σύμβαση του Μοντρέ (1936). Ιδιαίτερη έμφαση δίνεται στην πολιτική που διαμόρφωσε η εκάστοτε βρετανική και ελληνική πολιτική, διπλωματική και στρατιωτική ηγεσία έναντι του ζητήματος των τουρκικών στενών. Επίσης, εξετάζονται οι γεωπολιτικές ισορροπίες στην περιοχή και η επίδρασή τους στην εξέλιξη του ζητήματος έως και την υπογραφή της Σύμβασης του Μοντρέ.
Περιβαλλοντικά οφέλη και επιπτώσεις από την ευρεία χρήση Α.Π.Ε. σε μικρούς οικισμούς
Authors: Τσιάρας Ευάγγελος
Published: September 2021

Ο συνδυασμός των τεχνολογιών ΑΠΕ σε υβριδικά συστήματα θα μπορούσε να οδηγήσει στην επίλυση διαφόρων προβλημάτων που αντιμετωπίζει ο πλανήτης όσον αφορά την παραγωγή και κατανάλωση ηλεκτρικής ενέργειας. Ο κύριος στόχος της διατριβής είναι η βιωσιμότητα της χρήσεως υβριδικών συστημάτων ηλεκτρικής ενέργειας σε μικρά χωριά της Ελλάδας. Η μελέτη στοχεύει στην περαιτέρω υποστήριξη και βελτίωση υβριδικών ενεργειακών συστημάτων εκτός δικτύου από πλευράς σχεδιασμού, ανάλυσης και κόστους. Τα ευρήματα δείχνουν ότι είναι εφικτή η υλοποίηση της αυτόνομης παραγωγής ενέργειας και της καλύψεως ηλεκτρικής ενέργειας από συστήματα ανανεώσιμων πηγών ενέργειας για μικρούς οικισμούς, βάσει της παρουσιαζόμενης πολυκριτηριακής μεθοδολογίας. Συμπερασματικά, η παρούσα μελέτη μπορεί να λειτουργήσει ως εργαλείο άσκησης ενεργειακής πολιτικής για μη διασυνδεδεμένα συστήματα παραγωγής που βασίζονται σε ΑΠΕ.
Optimal design for urban transit systems
Authors: Ηλιοπούλου Χριστίνα
Published: September 2021

Οι δυσμενείς επιπτώσεις των ορυκτών καυσίμων στο περιβάλλον και τη δημόσια υγεία επιτάσσουν την προσαρμογή των σύγχρονων συγκοινωνιακών δικτύων στα πρότυπα της βιώσιμης ανάπτυξης. Προς αυτή την κατεύθυνση καθοριστικό ρόλο διαδραματίζει ο σχεδιασμός των συστημάτων αστικών συγκοινωνιών με άξονες τη μείωση των περιβαλλοντικών επιπτώσεων και παράλληλα, την αύξηση της δημοτικότητας και οικονομικής βιωσιμότητάς τους. Παράλληλα, οι πρόσφατες εξελίξεις στις τεχνολογίες επικοινωνίας, συλλογής δεδομένων και ασύρματης μεταφοράς ενέργειας συνθέτουν μια νέα πραγματικότητα για τις αστικές συγκοινωνίες, δημιουργώντας την ανάγκη για νέα συστήματα υποστήριξης αποφάσεων. Στο πλαίσιο αυτό, το αντικείμενο της παρούσας διατριβής είναι η ανάπτυξη ενός μεθοδολογικού πλαισίου βασισμένου σε αλγορίθμους τεχνητής νοημοσύνης και επιστήμης δεδομένων για τον σχεδιασμό συστημάτων αστικών συγκοινωνιών αξιοποιώντας τις πρόσφατες εξελίξεις στις τεχνολογίες μεταφοράς ηλεκτρικής ενέργειας και στα Ευφυή Συστήματα Μεταφοράς. Ειδικούς στόχους της διατριβής αποτελούν: α). η ανάπτυξη ενός ολοκληρωμένου μοντέλου σχεδιασμού για ένα δίκτυο αστικών συγκοινωνιών με αποκλειστική χρήση στόλου ηλεκτρικών λεωφορείων υπό διαφορετικές διαμορφώσεις υποδομής φόρτισης, β). η ανάπτυξη ενός πλαισίου για τη βελτίωση του σχεδιασμού των αστικών συγκοινωνιών με επίκεντρο το πρόβλημα του συνωστισμού λεωφορείων (bus bunching) και γ). η ανάπτυξη κατάλληλων εργαλείων και μεθόδων εκμετάλλευσης των δεδομένων αυτόματου εντοπισμού θέσης (AVL). Το προτεινόμενο μεθοδολογικό πλαίσιο εφαρμόζεται σε δίκτυα αναφοράς από την διεθνή βιβλιογραφία και δεδομένα από το Σύστημα Συγκοινωνιών της Αθήνας, αντίστοιχα.
Προσφυγικά αθλητικά σωματεία στον μεσοπόλεμο
Authors: Μπαλτάς Ανδρέας
Published: September 2021

Αντικείμενο της παρούσας διατριβής αποτελεί η διερεύνηση της ταυτότητας και της δράσης των προσφυγικών αθλητικών σωματείων, τα οποία ιδρύθηκαν και δραστηριοποιήθηκαν στην Ελλάδα κατά τον Μεσοπόλεμο (1922-1940). Μετά τη Μικρασιατική Καταστροφή, οι άνθρωποι που εγκατέλειψαν τις εστίες τους στη Μ. Ασία και εγκαταστάθηκαν στην Ελλάδα, παρά τις διαφορές τους ως προς την οικονομική, κοινωνική και πολιτισμική τους κατάσταση, έγιναν σταδιακά φορείς μιας ειδικής ταυτότητας, αυτής του πρόσφυγα. Αναπόδραστη ανάγκη για τα μέλη του προσφυγικού κόσμου υπήρξε η συγκρότηση σωματείων και η συλλογική τους εκπροσώπηση έναντι των αρχών. Πολλά από αυτά τα σωματεία θα αναδεικνύονταν ως φορείς διάσωσης και προβολής της μνήμης των τόπων καταγωγής των μελών τους, η δε προσφυγική νεολαία θα έβρισκε διέξοδο στα εκατοντάδες αθλητικά σωματεία, τα οποία αναφύονταν στους προσφυγικούς συνοικισμούς της χώρας. Σ’ αυτό το πλαίσιο ερευνήθηκε η δράση πεντακοσίων και πλέον αθλητικών σωματείων, τα οποία ιδρύθηκαν στην Αττική, στη Θεσσαλονίκη και στην περιφέρεια της χώρας. Η αθλητική δράση των προσφύγων εξετάσθηκε σε σχέση με την ευρύτερη συλλογική δράση τους, η δε ταυτότητα των σωματείων τους συναρτήθηκε με την κοινωνική σύνθεση, την πολιτική συμπεριφορά και την ιδεολογία των μελών του προσφυγικού κόσμου. Απαραίτητη προϋπόθεση για την ανάδειξη της ταυτότητας των αθλητικών σωματείων των προσφύγων υπήρξε η εκτενής αναδρομή στην αθλητική δράση των Ελλήνων της Μ. Ασίας και της Πόλης πριν από το 1922, καθώς και η ανάλυση των αθλητικών θεσμών του Μεσοπολέμου στην Ελλάδα.
Δημιουργία ικριώματος από ανθρώπινο ομφάλιο λώρο για την αποκατάσταση δυσλειτουργικών του περιφερικού νευρικού συστήματος
Authors: Γόντικα Ιωάννα
Published: September 2021

Μια από της μεγαλύτερες προκλήσεις της χειρουργικής είναι η αποκατάσταση διατμηθέντων περιφερικών νευρών. Παρά τη μεγάλη πρόοδο στη μικροχειρουργική στις περιπτώσεις που υπάρχει κενό μεταξύ των κολοβωμάτων του διατμηθέντος νεύρου, η πλήρης αποκατάσταση παραμένει ζητούμενο. Για την αποκατάσταση τέτοιων βλαβών, είναι απαραίτητη η εφαρμογή νευρικών οδηγών ώστε να γεφυρωθεί το κενό μεταξύ των κολοβωμάτων. Ως νευρικοί οδηγοί έχουν χρησιμοποιηθεί αυτόλογα νευρικά μοσχεύματα, συνθετικά υλικά μη βιοαποικοδο-μήσιμα ή βιοαποικοδομήσιμα, φυσικά υλικά όπως το κολλαγόνο, η χιτοζάνη και η κερατίνη. Ακόμα ως νευρικοί οδηγοί έχουν χρησιμοποιηθεί διάφοροι ιστοί μη νευ-ρικής προέλευσης όπως αγγεία, μύες και ο υποβλεννογόνος του εντέρου. Ο σκοπός της παρούσας μελέτης είναι η επιτυχής αποκυτταροποίηση της ανθρώπινης ομφάλιας αρτηρίας και στη συνέχεια η χρήση της ως νευρικός οδηγός. Αρχικά αποκυτταροποιήθηκαν n= 25 ομφάλιες αρτηρίες με τη χρήση υπέρτονων διαλυμάτων και απορρυπαντικών. Ακολούθησε η αξιολόγηση της αποκυτταροποίησης με τη χρήση ιστολογικών χρώσεων, ποσοτικοποίηση του DNA που παραμένει μετά την αποκυτταροποίηση και τέλος πραγματοποιήθηκε έλεγχος κυτταροτοξικότητας. Στη συνέχεια οι ΑΟΑ χρησιμοποιήθηκαν ως νευρικοί οδηγοί σε μοντέλο ισχιακού τραύματος σε επίμυ με έλλειμμα 10 mm. Οι επίμυες καταμε-ριστήκαν σε τρεις διαφορετικές ομάδες: ομάδα control n= 12 που ως νευρικός οδηγός χρησιμοποιήθηκε αυτόλογο ισχιακό νεύρο, η ομάδα ΑΟΑ n= 12 που χρη-σιμοποιήθηκαν ΑΟΑ, και η ομάδα ΑΟΑ+PRP n= 12 που χρησιμοποιήθηκαν ΑΟΑ που στο εσωτερικό τους εγχύθηκε ενεργοποιημένο PRP. Για την αξιολόγηση της νευρικής αποκατάστασης εφαρμόστηκε η δοκιμασία της ανάλυσης βαδίσματος και ο υπολογισμός του δείκτη λειτουργικότητας του ισχιακού νεύρου. Επιπλέον πραγματοποιήθηκε μορφομετρική και ανοσοϊστοχημική ανάλυση του ισχιακού νεύρου, καθώς επίσης υπολογίστηκε ο λόγος διατήρησης μυϊκής μάζας. Το συμπέρασμα της παρούσας διατριβής είναι ότι η ΑΟΑ μπορεί να υπο-στηρίξει την επιμήκυνση των αναγεννηθέντων νευρικών ινών σε νευρικό έλλειμμα 10 mm. Ωστόσο υστερεί σε σχέση με τη χρήση αυτόλογου νεύρου ως νευρικός οδηγός. Αντίθετα όταν η ΑΟΑ συνδυάστηκε με PRP είχε εξίσου καλά αποτελέσματα με τη χρήση αυτόλογου νεύρου.
Σύγκριση της ανοσολογικής απάντησης στη σηψαιμία με διαφορετικούς μικροοργανισμούς
Authors: Σπυρόπουλος Βάιος
Published: September 2021

Δεδομένα: Η σηψαιμία παραμένει μία από τις κύριες αιτίες θνησιμότητας παγκοσμίως και χαρακτηρίζεται από παρατεταμένη φλεγμονώδη απόκριση, γεγονός που αντικατοπτρίζεται στις αλλαγές που παρουσιάζει το προφίλ των κυτταροκινών σε συνάρτηση με το χρόνο. Μέθοδοι: Σκοπός της παρούσας μελέτης ήταν η διερεύνηση των δυναμικών μεταβολών στη γενικη αίματος, στους βιοχημικούς δείκτες, στην προκαλσιτονίνη (PCT), στον παράγοντα νέκρωσης όγκων (TNF-α) και στην ιντερλευκίνη-6 (IL-6) στη βακτηριαιμία με Escherichia coli, Staphylococcus aureus και Candida albicans. Αντικείμενο μελέτης υπήρξαν 32 υγιείς αρσενικοί χοίροι Landrace-Large White, ηλικίας 10-15 εβδομάδων και μέσου βάρους 19 ± 2 kg. Η βακτηριαιμία προκλήθηκε με συνεχή ενδοφλέβια έγχυση μικροβιακών εναιωρημάτων κατά τη διάρκεια μιας περιόδου 8 ωρών. Αποτελέσματα: Στη βακτηριαιμία από E. coli και S. aureus παρατηρήθηκε σημαντική σταδιακή μείωση των λευκών αιμοσφαιρίων και των αιμοπεταλίων, αντίστοιχα (p = 0,002 και p = 0,004), ενώ η βακτηριαιμία από Candida χαρακτηρίστηκε από σημαντική σταδιακή μείωση των λεμφοκυττάρων (p = 0,009 ). Τα επίπεδα PCT στον ορό ήταν είτε μη ανιχνεύσιμα είτε πολύ χαμηλά, χωρίς σημαντικές αλλαγές σε συνάρτηση με το χρόνο σε όλες τις ομάδες. Η βακτηριαιμία από Ε. Coli προκάλεσε ισχυρή προ-φλεγμονώδη απόκριση, που χαρακτηρίζεται από σημαντική αύξηση της έκφρασης του TNF-α (p = 0,042). Η βακτηριαιμία από C. albicans εμφάνισε ένα διαφορετικό προφίλ με μια πρόωρη, μέτρια αύξηση στον ΤΝF-α και μία επακόλουθη δραματική αύξηση των επιπέδων της IL-6 (p = 0,03). Συμπέρασμα: Η μελέτη της δυναμικής συμπεριφοράς επιλεγμένων βιοδεικτών, κατά την εγκατάσταση και πρόοδο της μικροβιαιμίας που προκαλεί σήψη, μπορεί να αποκαλύψει διαφορές στους υποκείμενους φλεγμονώδεις μηχανισμούς, ανάλογα με τον παθογόνο μικροογανισμό. Οι διαφορές αυτές μπορεί με τη σειρά τους να επιτρέψουν την ταυτοποίηση ενός διαγνωστικού αλγορίθμου για την καθοδήγηση της κλινικής διαχείρισης των ασθενών με σήψη, έγκαιρα και αποτελεσματικά.
Η προσωρινή δικαστική προστασία στη διαδικασία της εκούσιας δικαιοδοσίας
Authors: Φλώρου Αλεξία
Published: September 2021

Σκοπό της διατριβής αποτελεί η ενδελεχής εξέταση της παροχής προσωρινής δικαστικής προστασίας στη διαδικασία της εκούσιας δικαιοδοσίας. Η διατριβή αποτελείται από τέσσερα κεφάλαια και η ύλη της κατανέμεται σε έντεκα παραγράφους. Στο πρώτο κεφάλαιο εξετάζουμε το συνταγματικό θεμέλιο της παροχής προσωρινής δικαστικής προστασίας και αναλύουμε τη φύση και τα χαρακτηριστικά της διαδικασίας των γνήσιων ασφαλιστικών μέτρων, όπως αυτή ρυθμίζεται στα άρθρα 682 επ. ΚΠολΔ. Στο δεύτερο κεφάλαιο εξετάζουμε τη φύση της εκούσιας δικαιοδοσίας, ιδίως σε αντιδιαστολή προς την αμφισβητούμενη, και επιχειρούμε την οριοθέτηση του αντικειμένου της κύριας δίκης της. Στη συνέχεια αναλύουμε τις μορφές εκδήλωσης της προσωρινής δικαστικής προστασίας στο πεδίο της εκούσιας δικαιοδοσίας, τόσο στο ελληνικό όσο και στο γερμανικό δίκαιο, ενώ παράλληλα μελετάμε τη συμβατότητα της διαδικασίας των γνήσιων ασφαλιστικών μέτρων προς τη διαδικασία της εκούσιας δικαιοδοσίας. Στο τρίτο κεφάλαιο αναδεικνύουμε τα ερμηνευτικά ζητήματα που συνδέονται με την εφαρμογή της διάταξης του άρθρου 781 ΚΠολΔ και αναλύουμε τη διαδικασία εκδίκασης της κατ’ άρθρο 781 ΚΠολΔ αίτησης. Στο σημείο αυτό επιχειρούμε την κατηγοριοποίηση των αναφυόμενων διαδικαστικών ζητημάτων αφενός μεν σε νομοθετικά ρυθμιζόμενα, αφετέρου δε σε αρρύθμιστα, για την κάλυψη των οποίων διερευνούμε τη δυνατότητα ανάλογης εφαρμογής των διατάξεων των ασφαλιστικών μέτρων, καταλλήλως προσαρμοσμένων στην ιδιόμορφη φύση της εκούσιας δικαιοδοσίας. Στο τέταρτο και τελευταίο κεφάλαιο εξετάζουμε ειδικότερες μορφές χορήγησης προσωρινής δικαστικής προστασίας, που εντοπίζονται είτε στο πλαίσιο του ΚΠολΔ είτε σε άλλα νομοθετήματα, λ.χ. στο πλαίσιο του Πτωχευτικού Κώδικα και του ν. 3869/2010 για τη ρύθμιση των οφειλών υπερχρεωμένων φυσικών προσώπων.
Visual representation learning for document image recognition
Authors: Ρετσινάς Γεώργιος
Published: September 2021

Η ανάλυση και αναγνώριση εικόνων εγγραφών αποτελεί έναν σημαντικό τομέα ερευνάς που συνδυάζει του τομείς της Όρασης Υπολογιστών και Μηχανικής Μάθησης και έχει άμεση επίδραση στον κλάδο των ανθρωπιστικών σπουδών, καθώς είναι δυνατό να αποκτηθεί αυτοματοποιημένη πρόσβαση στην περικλείουσα πληροφορία μεγάλου όγκου ιστορικών εγγραφών. Στην παρούσα διδακτορική διατριβή, επικεντρωνόμαστε στην εξαγωγή και εκμάθηση οπτικών αναπαραστάσεων με σκοπό τον επιτυχή εντοπισμό και την αναγνώριση κειμένου σε χειρόγραφα έγγραφα. Κύριος γνώμονας των αναπτυχθέντων μεθοδολογιών είναι η δημιουργία αποδοτικών συστημάτων με ελαχιστοποιημένες υπολογιστικές απαιτήσεις. Στην πορεία της διατριβής, καταπιανόμαστε με προβλήματα κλιμακούμενης δυσκολίας και απαιτήσεων με τελικό στόχο ένα αποδοτικό σύστημα εντοπισμού λέξεων, εστιάζοντας στην βελτιστοποίηση των οπτικών αναπαραστάσεων από λέξεις. Συγκεκριμένα εξετάζουμε τεχνικές εξαγωγής χαρακτηριστικών, αλλά και τρόπους βελτιστοποίησης της απόδοσής τους, δεδομένου της ιδιομορφίας των εικόνων κειμένου. Κλασσικές τεχνικές εξαγωγής χαρακτηριστικών έρχονται σε αντιδιαστολή με την χρήση τεχνικών βαθιάς μάθησης ως μεθόδους για την παραγωγή αποδοτικών οπτικών αναπαραστάσεων. Ιδιαίτερη σημασία δίνεται στην μελέτη συνελικτικών νευρωνικών δικτύων και κάτω από ποίες συνθήκες είναι ικανά να παράγουν τέτοιες συμπαγείς αναπαραστάσεις, ικανές να γενικεύουν και εκτός του συνόλου εκπαίδευσης. Έχοντας μελετήσει διεξοδικά το πρόβλημα εξαγωγής οπτικών αναπαραστάσεων λέξεων, προτείναμε προσεγγίσεις για την εφαρμογή εντοπισμού λέξεων σε επίπεδο γραμμής για την αποφυγή της κατάτμησης ενός κειμένου σε λέξεις (η κατάτμηση σε γραμμές είναι ένα αρκετά μελετημένο πρόβλημα στην βιβλιογραφία), ενώ προτείναμε και έναν πρωτότυπο τρόπο να συνενώσουμε ένα σύστημα αναγνώρισης και εντοπισμού λέξεων. Τέλος, καταπιαστήκαμε με το γενικό και ευρύτερο θέμα της συμπίεσης νευρωνικών δικτύων, καθώς κατά την μελέτη μας σε τεχνικές βαθιάς μάθησης συχνά συναντήσαμε πολύπλοκα μοντέλα εκατομμυρίων παραμέτρων, ιδιαίτερα απαιτητικά σε πόρους. Σε αυτή την κατεύθυνση προτείναμε δυο εναλλακτικές προσεγγίσεις συμπίεσης, μια με χρήση κοινών βαρών και μια με αραιοποίηση των βαρών, που αξιολογήθηκαν σε δημοφιλείς βάσεις κατηγοριοποίησης εικόνων αλλά και σε εφαρμογές κειμένων.
Elastic and inelastic behaviour of rocking members of earthquake resilient structures
Authors: Αυγενάκης Ευάγγελος
Published: September 2021

Η διδακτορική διατριβή παρουσιάζει τη μόρφωση αλγορίθμων πεπερασμένων στοιχείων για την πρόβλεψη της απόκρισης ελαστικών και ανελαστικών λικνιζόμενων μελών υπό στατική και δυναμική φόρτιση. Πέραν της παραμορφωσιμότητας καθ’ ύψος, οι προτεινόμενες μορφώσεις λαμβάνουν υπόψη την παραμορφωσιμότητα των λικνιζόμενων μελών κοντά στη βάση, η οποία είναι καθοριστική για την αξιόπιστη πρόβλεψη της συμπεριφοράς λικνιζόμενων μελών υπό μεγάλα αξονικά φορτία, όπως αυτών που χρησιμοποιούνται σε σεισμικά ανατάξιμα δομικά συστήματα. Λόγω της μερικής φόρτισης της λικνιστικής διεπιφάνειας τέτοιων μελών, αξιοποιούνται λύσεις που αφορούν στην ημιάπειρη λωρίδα από τη θεωρία ελαστικότητας αντί της τεχνικής θεωρίας κάμψης, καθώς η δεύτερη δεν μπορεί να προβλέψει τη μη γραμμική κατανομή φόρτισης κατά πλάτος της διεπιφάνειας και, συνεπώς, τη μη γραμμική κατανομή τάσεων κοντά στην περιοχή επαφής, η οποία είναι καθοριστική για τον καθορισμό της απόκρισης παραμορφώσιμων λικνιζόμενων μελών. Αρχικά παρουσιάζεται η μόρφωση του ελαστικού λικνιζόμενου μέλους, η οποία βασίζεται σε μόρφωση πεπερασμένου στοιχείου δυνάμεων, όπου θεωρούνται πρόσθετες μετακινήσεις στα άκρα του μέλους λόγω της μερικής φόρτισης της λικνιστικής διεπιφάνειας. Η μόρφωση αυτή επεκτείνεται στη συνέχεια για να λάβει υπόψη ανελαστική συμπεριφορά υλικού υπό μονοτονική φόρτιση. Έπειτα, εξετάζεται η μη γραμμική κατανομή μετακινήσεων της ημιάπειρης λωρίδας υπό συγκεντρωμένο φορτίο σε μία τυχούσα θέση κατά πλάτος του άκρου, για την οποία προτείνονται αναλυτικές εκφράσεις. Οι εκφράσεις αυτές ενσωματώνονται στη συνέχεια σε ένα μακροστοιχείο για ανακυκλιζόμενη φόρτιση, το οποίο βασίζεται στον καθορισμό μία κατάλληλης κατανομής τάσεων στη λικνιστική διεπιφάνεια, έτσι ώστε οι παραγόμενες μετακινήσεις να ταιριάζουν με αυτές της λικνιστικής επιφάνειας. Τέλος, παρουσιάζονται τροποποιήσεις του προηγούμενου μακροστοιχείου για επέκταση της χρήσης του σε δυναμικές αναλύσεις, λαμβάνοντας υπόψη την απόσβεση και άλλες κινήσεις (ολίσθηση και αναπήδηση).Οι προαναφερθείσες διατυπώσεις μπορούν να υλοποιηθούν εύκολα σε οποιοδήποτε περιβάλλον πεπερασμένων στοιχείων, όπως το OpenSees, και οδηγούν σε πολύ γρήγορες αναλύσεις συγκριτικά με συμβατικούς κώδικες δισδιάστατων πεπερασμένων στοιχείων. Σύγκριση των αποτελεσμάτων που παράγονται από το μακροστοιχείο με αποτελέσματα εμπορικών προγραμμάτων πεπερασμένων στοιχείων και πειραμάτων δείχνουν την γενικά πολύ καλή ακρίβεια των παραγόμενων αποτελεσμάτων.
Stability criteria for hollow-section steel arches
Authors: Θανάσουλας Ηλίας
Published: September 2021

Αντικείμενο της διδακτορικής διατριβής αποτελεί η διερεύνηση της ευστάθειας χαλύβδινων τόξων κοίλης διατομής. Τα μεταλλικά τόξα κατασκευάζονται από κατεργασία ευθύγραμμων μελών με διάφορες μεθόδους. Η πιο διαδεδομένη μέθοδος για την καμπύλωση μελών δομικού χάλυβα είναι η εν ψυχρώ διαμόρφωση με χρήση τυμπάνων (roller-bending). Στην περίπτωση αυτή, το ευθύγραμμο μέλος διέρχεται από τη μηχανή καμπύλωσης που αποτελείται από τύμπανα, ενώ η επιθυμητή καμπυλότητα επιτυγχάνεται μέσω της κάμψης τριών σημείων που προκαλεί πλαστικές παραμορφώσεις. Η εν ψυχρώ διαμόρφωση εισάγει σημαντικές παραμένουσες τάσεις και παραμορφώσεις στα τόξα, επηρεάζοντας την μηχανική τους συμπεριφορά. Στόχος της παρούσας διατριβής είναι η αποτίμηση της επιρροής των παραμενουσών τάσεων και των γεωμετρικών ατελειών στην ευστάθεια των χαλύβδινων τόξων. Στο πλαίσιο της διατριβής εφαρμόζεται ένας συνδυασμός πειραματικών, αριθμητικών και αναλυτικών μεθόδων έρευνας. Τα αποτελέσματα πειραματικών δοκιμών σε χαλύβδινα τόξα, καμπυλωμένα εν ψυχρώ, συγκρίνονται με τα αντίστοιχα αριθμητικά αποτελέσματα, στοχεύοντας στην πιστοποίηση των αριθμητικών προσομοιωμάτων. Η διαδικασία καμπύλωσης των τόξων προσομοιώνεται λεπτομερώς, λαμβάνοντας υπόψη την αλληλεπίδραση που αναπτύσσεται μέσω επαφής του μέλους με τα τύμπανα της μηχανής. Διαπιστώνεται ικανοποιητική σύγκλιση μεταξύ των αριθμητικών και των πειραματικών αποτελεσμάτων σε όρους αντοχής, μετατοπίσεων και αναπτυσσόμενων παραμορφώσεων. Πραγματοποιείται μια εκτεταμένη αριθμητική διερεύνηση των παραμέτρων που επηρεάζουν τις κατανομές παραμενουσών τάσεων σε κοίλες τετραγωνικές, ορθογωνικές και κυκλικές διατομές. Κατόπιν, διερευνάται η επιρροή των παραμενουσών τάσεων στην ελαστοπλαστική συμπεριφορά της διατομής και στο κρίσιμο φορτίου λυγισμού του τόξου, με χρήση αναλυτικών μεθόδων. Η ευστάθεια των τόξων από χάλυβα αποτιμάται με ακρίβεια μέσω μη γραμμικών αριθμητικών αναλύσεων υλικού και γεωμετρίας, που περιλαμβάνουν αξιόπιστα μεγέθη γεωμετρικών ατελειών και κατανομών παραμενουσών τάσεων. Η πρωτοτυπία της διατριβής και η συμβολή της στην έρευνα και στην πράξη του μηχανικού συνοψίζονται, κυρίως, στην ανάπτυξη λεπτομερών αριθμητικών προσομοιωμάτων της διαδικασίας καμπύλωσης, στην παρουσίαση και ερμηνεία πειραματικών και αριθμητικών αποτελεσμάτων σε χαλύβδινα τόξα, στη δημιουργία μοντέλων παραμενουσών τάσεων για καμπυλωμένα εν ψυχρώ μέλη κοίλης διατομής, και στη διατύπωση κατάλληλων οδηγιών σχεδιασμού υπό τη μορφή καμπυλών λυγισμού. Τα πειραματικά και αριθμητικά αποτελέσματα, αναδεικνύουν σημαντικά φαινόμενα που πηγάζουν από τη διαδικασία της εν ψυχρώ καμπύλωσης. Οι προτεινόμενες κατανομές παραμενουσών τάσεων είναι πολύ χρήσιμες στην ανάλυση των τοξωτών φορέων. Τέλος, οι προτεινόμενες καμπύλες λυγισμού μπορούν να εφαρμοσθούν αξιόπιστα στο σχεδιασμό χαλύβδινων τόξων, όπου μέχρι τώρα χρησιμοποιούνται καμπύλες λυγισμού για ευθύγραμμα μέλη.
Η ιστορική εξέλιξη του Διεθνούς Συμβουλίου Στρατιωτικού Αθλητισμού (C.I.S.M.= Conseil International du Sport Militaire)
Authors: Μοσχόπουλος Αθηνόδωρος
Published: September 2021

Σκοπός της παρούσας μελέτης είναι να διερευνηθεί η ιστορική εξέλιξη του C.I.S.M. από την ίδρυσή του μέχρι και σήμερα. Ως πηγές χρησιμοποιήθηκαν: πρωτότυπο αρχειακό υλικό και σχετικές εκδόσεις του CISM καθώς και τα επίσημα αρχεία του ελληνικού Υπουργείου Εθνικής Αμύνης και Γενικού Επιτελείου Εθνικής Αμύνης, που αφορούν τη συμμετοχή της Ελλάδας ως χώρα-μέλος του C.I.S.M. Πιο συγκεκριμένα, μελετήθηκαν τα πρακτικά των Γενικών Συνελεύσεων, τα κατά καιρούς ψηφισθέντα καταστατικά, η αλληλογραφία με άλλους κρατικούς και διεθνείς φορείς, τα εκδοθέντα περιοδικά του C.I.S.M., οι αθλητικές και πολιτικές εφημερίδες (εγχώριες και διεθνείς), καθώς και προσωπικές συνεντεύξεις πρώην διοικητικών στελεχών του θεσμού, τα οποία συνέβαλλαν στην εδραίωση και εξέλιξη του θεσμού. Η αποδελτιωποίηση και μελέτη όλων των παραπάνω οδήγησε στο συμπέρασμα ότι η ίδρυση του C.I.S.M. στις 18 Φεβρουαρίου 1948 σηματοδότησε μία μοναδική ιστορικά πρωτοβουλία. Η συμμετοχή των χωρών-μελών στο Συμβούλιο ήταν ανεξάρτητη πολιτικών, στρατηγικών ή άλλων συμμαχιών. Αυτή η πολιτική οδήγησε στην αύξηση των μελών του Συμβουλίου και δημιουργήθηκαν καινούργιες οργανωτικές δομές για τη διαχείριση και τον έλεγχο του έργου του C.I.S.M. Οι προσπάθειες προσέγγισης χωρών του Ανατολικού Συνασπισμού κατά τη διάρκεια του Ψυχρού Πολέμου κατέδειξαν τη συνεχόμενη προσπάθεια του Συμβουλίου να λειτουργήσει ως κοινός τόπος επικοινωνίας και συνάντησης μεταξύ αντιμαχομένων πλευρών. Οι σποραδικές επιτυχίες του Συμβουλίου εμφανίζουν συνέπεια στα οράματα των ιδρυτών του. Στον τομέα του αθλητισμού, τα διάφορα στρατιωτικά πρωταθλήματα C.I.S.M. και το Πρωτάθλημα Ποδοσφαίρου Σάλας για τις χώρες της πρώην Γιουγκοσλαβίας αποτελούν τις σημαντικότερες αποδείξεις της προσπάθειας του Συμβουλίου για τη προώθηση των ιδεών του. Επίσης, οι πρωτοβουλίες και οι δράσεις του Συμβουλίου για προσέγγιση των χωρών του Ανατολικού Συνασπισμού μεμονωμένα, κάτι που αναδεικνύει την ενωτική δράση του C.I.S.M. μεταξύ των δύο Συνασπισμών. Η ίδρυση της Ακαδημίας C.I.S.M., το περιοδικό Sports International που εκδίδει και η διενέργεια επιστημονικών δραστηριοτήτων του Συμβουλίου, αποτέλεσαν τις κύριες δράσεις με τις οποίες το C.I.S.M. υποστήριξε τις δραστηριότητες φυσικής αγωγής και αθλητισμού των χωρών-μελών του. Η τεχνική υποστήριξη διοργάνωσης πρωταθλημάτων, η παροχή τεχνικής κατάρτισης και εκπαίδευσης, η ίδρυση των Περιφερειακών Κέντρων Ανάπτυξης και ο ειδικός λογαριασμός Αλληλεγγύης, για παροχή οικονομικής βοήθειας, ήταν οι σημαντικότερες εκφάνσεις της αλληλεγγύης που επέδειξε το Συμβούλιο. Οι συνεχόμενες δράσεις του C.I.S.M. για εφαρμογή του οράματος της «Φιλίας δια του Αθλητισμού» και η διοργάνωση των πρωταθλημάτων του σύμφωνα με τις αγωνιστικές διαδικασίες των διεθνών αθλητικών οργανισμών συνέδραμαν στην αναγνώρισή του από τους διεθνείς οργανισμούς και τις διεθνείς αθλητικές ομοσπονδίες.
Advanced surrogate modeling and machine learning methods in computational stochastic mechanics
Authors: Καλογερής Ιωάννης
Published: September 2021

Η ποσοτικοποίηση της αβεβαιότητας στις παραμέτρους ενός μηχανικού συστήματος και οι μέθοδοι για τον προσδιορισμό της επιρροής της στην απόκριση αυτού αποτελούν ένα ουσιώδες κομμάτι της ανάλυσης και του σχεδιασμού των κατασκευών. Τις τελευταίες δεκαετίες αναπτύχθηκε η μέθοδος των στοχαστικών πεπερασμένων στοιχείων (ΣΠΣ), η οποία έχει ως στόχο τη μελέτη συστημάτων στα οποία ενυπάρχουν αβεβαιότητες στις παραμέτρους του συστήματος (πχ. ιδιότητες υλικών), στις συνοριακές συνθήκες, στη γεωμετρία και στη φόρτιση. Η κυριότερη και πιο διαδεδομένη μέθοδος στην κατηγορία των ΣΠΣ είναι η μέθοδος προσομοίωσης Monte Carlo. Στην πραγματικότητα, η μέθοδος αυτή είναι η μόνη ικανή να χειριστεί στοχαστικά προβλήματα στα οποία εμπλέκονται μη-γραμμικότητες, δυναμικές φορτίσεις, προβλήματα ευστάθειας, κλπ. Ωστόσο, για να επιτύχει υψηλή ακρίβεια απαιτεί ένα μεγάλο αριθμό τυχαίων προσομοιώσεων του υπολογιστικού μοντέλου για διάφορες τιμές των παραμέτρων. Ως συνέπεια, το υπολογιστικό κόστος αυτής της προσέγγισης καθίσταται ασύμφορο σε λεπτομερή μοντέλα με πολλούς βαθμούς ελευθερίας ή/και σε μη-γραμμικά δυναμικά προβλήματα, όπου η διάρκεια της μιας ανάλυσης κυμαίνεται από μερικά λεπτά έως μερικές ώρες. Με βάση αυτό το συμπέρασμα, η παρούσα ερευνητική προσπάθεια επικεντρώνεται στην εφαρμογή τεχνικών υποκατάστατης μοντελοποίησης και τεχνικών μηχανικής μάθησης με στόχο να παρακαμφθεί ο υπολογιστικός φόρτος της μεθόδου Monte Carlo. Στο πρώτο στάδιο της διατριβής, μελετάται η μέθοδος της εξέλιξης της πυκνότητας πιθανότητας ως μια εναλλακτική της Monte Carlo και προτείνονται κατάλληλες διατυπώσεις για την εφαρμογή της σε στατικά προβλήματα και σε μη-γραμμικά προβλήματα. Παράλληλα, προτείνεται ένα ακριβέστερο και αποδοτικότερο σχήμα πεπερασμένων στοιχείων βασισμένο στη μέθοδο Streamline Upwind/Petrov Galerkin για την επίλυση των μερικών διαφορικών εξισώσεων που προκύπτουν στα πλαίσια της μεθόδου. Εν συνεχεία, αναπτύσσεται το μαθηματικό και υπολογιστικό πλαίσιο για την εφαρμογή της μεθόδου των Φασματικών Στοχαστικών Πεπερασμένων στοιχείων σε στοχαστικά προβλήματα ραβδωτών φορέων με μη-γραμμικότητα γεωμετρίας. Τέλος, προτείνεται μια νέα μεθοδολογία κατασκευής υποκατάστατων μοντέλων βασισμένη στον αλγόριθμο των Χαρτών διάχυσης, ο οποίος ανήκει στην κατηγορία των μεθόδων μάθησης σε πολλαπλότητες. Με την προτεινόμενη μεθοδολογία το πλήρες προσομοίωμα των πεπερασμένων στοιχείων αντικαθίσταται από απλούστερες μαθηματικές σχέσεις με ελάχιστο κόστος υπολογισμού, επιτυγχάνοντας έτσι σημαντική μείωση του κόστους της μεθόδου Monte Carlo χωρίς ουσιαστικές απώλειες σε ακρίβεια.
Η συνείδηση στην ολότητα
Authors: Καραγεώργη Ευαγγελία
Published: September 2021

Αυτή η διατριβή, εκπονημένη από μια θέση αγνωστικιστικής αποστασιοποίησης, διαλαμβάνει το σύνολο των εκφάνσεων της εκστατικής εμπειρίας ως εξέχοντος συμβεβηκότος του υπαρκτικού αυτοπροσδιορισμού του υποκειμένου. Ο όρος «έκσταση» περιγράφει την υπερβασιακή εκείνη κατάσταση του έλλογου όντος που πιστοποιεί ή υπονοεί, υπό τον όρο μιας θεμελιακής αναγκαιότητας, την επέκταση της συνειδητότητας πέραν των ορίων της πεπερασμένης ατομικότητας και την ώσμωση με ό,τι η διάνοια συνέλαβε ως υπερκείμενη ολότητα. Επί τη βάσει αυτή, θίγονται παράλληλα τα παρακείμενα ζητήματα φαινομενολογίας, ενολογίας, προσωπικής ταυτότητας και ελευθερίας, με στοιχειώδεις επίσης αναφορές σε νευροεπιστημονικά δεδομένα. Υπό το διττό σχήμα θεϊσμού/αθεϊστικού υπαρξισμού, η παρούσα φιλοσοφική σπουδή θέτει σφαιρικά το ζήτημα της οντολογικής διερώτησης του ανθρώπου.